|  |
| --- |
| **Til høringsparterne** |

Notat

Journal nr. TS30302-00073  
Dato 22. oktober 2015

**Høring over bekendtgørelser om Trafik- og Byggestyrelsens gebyrer og afgifter for den civile luftfart**

Udkast til ændring af bekendtgørelser om Trafik- og Byggestyrelsen gebyrer og afgifter for den civile luftfart sendes hermed i høring, herunder til vurdering af bekendtgørelsens økonomiske og administrative konsekvenser.

Trafik- og Byggestyrelsen anmoder om, at eventuelle bemærkninger sendes til Trafik- og Byggestyrelsen på vores hovedmailadresse på [info@tbst.dk](mailto:info@tbst.dk) senest **den 16. november 2015** – mærk venligst journalnummer TS30302-00073.

### Formål

De nye udkast til bekendtgørelser er udarbejdet med det formål at samle gebyrerne for luftfartsområdet for at lette overblikket for brugerne. Gebyrerne fastsættes med henblik på at skabe balance mellem indtægter og omkostninger.

Trafik- og Byggestyrelsen regulerer gebyr- og afgiftssatser på luftfartsområdet og for registrering af rettigheder én gang årligt, jf. de gældende regler i lov om luftfart og lov om registrering af rettigheder over luftfartøjer, samt Finansministeriets budgetvejledning og retningslinjer fra Rigsrevisionen.

Fra 2016 samles gebyrer og afgifter vedr. rettighedsregisteret, luftfartsområdet og kurser i én bekendtgørelse for Danmark og Færøerne og én bekendtgørelse gældende for Grønland. I bekendtgørelsen for Danmark og Færøerne indskrives safety-bidragssatsen, som reguleret pr. 30. september 2015.

### Bekendtgørelsens indhold

Udstedelsesgebyrerne er reguleret på følgende måde:

* Satsen for gebyrer efter regning fastholdes på 985 kr.
* Seks faste gebyrer sættes op, heraf to gebyrer der reguleres på baggrund af nyt opgaveomfang som følge af nye regler.
* 11 faste gebyrer sættes ned.
* Tre faste gebyrer vedr. registrering af luftfartøjer slås sammen til ét gebyr.
* Fire faste gebyrer vedr. pilotcertifikater slås sammen til ét gebyr.
* Der nedlægges et gebyr vedrørende førstegangsudstedelse af Medicals.
* Der oprettes et gebyr vedr. transfer af udenlandske Medicals.

Årsgebyrerne er reguleret på følgende måde:

* 12 årsgebyrer er genberegnet, heraf er tre årsgebyrer hævet, mens ni årsgebyrer er sænket.
* De resterende 39 årsgebyrer er reguleret med prisudviklingen, da der ikke har været ført tilsyn i perioden.

Fem kursussatser er sænket, mens to er hævet. Der oprettes et nyt kursus for prøvekyndig luftradiotelefonist.

Afgifterne er reguleret med prisudviklingen.

Samtlige satser gældende for 2016 fremgår af bilaget til høringsbrevet.

### Økonomiske og administrative konsekvenser, herunder DUT

Trafik- og Byggestyrelsen budgetterer i 2016 med indtægter fra branchen på 91,1 mio. kr. i form af gebyrer og afgifter, hvilket er lavere end tidligere, da der førhen har været flere indtægter end omkostninger. Indtægterne i 2016 er både et udtryk for tilpasning til omkostningsniveau og nedsættelser af satser for at nedbringe opsparingerne på ordningerne. Til sammenligning var der i 2015 budgetteret indtægter fra afgifter og gebyrer for 97,0 mio. kr.

Desuden påvirkes indtægtsbudgettet af, at safety-bidragssatsen sænkes.

Indtægterne er fordelt på følgende måde:

|  |  |
| --- | --- |
| **Gebyrkategori** | **Indtægtsbudget 2016 i mio. kr.** |
| Safety-bidrag | 72,0 |
| Udstedelsesgebyrer faste | 7,7 |
| Udstedelsesgebyrer efter regning | 8,1 |
| Udstedelsesafgifter | 0,1 |
| Årsafgifter | 1,5 |
| Årsgebyrer | 1,7 |

De samlede udgifter til gebyrer og afgifter for luftfartsbranchen forventes at falde med ca. 5,9 mio. kr. i forhold til budgettet for 2015.

Reguleringen af afgiftsområdet er fastsat i lov, og vurderes samlet at medføre en mindsket belastning for branchen på ca. 6,4 mio. kr.

Reguleringen af gebyrområdet forventes samlet at betyde en merudgift for branchen på ca. 0,5 mio. kr. i 2016.

Det har ikke væsentlige konsekvenser for KL eller Danske Regioner.

Trafik- og Byggestyrelsen vurderer, at bekendtgørelsen ikke vil medføre økonomiske konsekvenser i forhold til DUT.

### Øvrig information

Det foreslås, at Bekendtgørelsen træder i kraft den 1. januar 2016.

Eventuelle spørgsmål til udkastet kan rettes til Tine Jørgensen på [tijo@tbst.dk](mailto:tijo@tbst.dk) eller til [info@tbst.dk](mailto:info@tbst.dk).

Der vedlægges en liste over høringsparterne og udkast til bekendtgørelserne, samt et bilag med uddybelse af reguleringen.

Høringsmaterialet kan også ses på Høringsportalen på [www.hoeringsportalen.dk](http://www.hoeringsportalen.dk).

Det tilføjes, at Trafik- og Byggestyrelsen normalt ikke orienterer hørte parter, når en bekendtgørelse er blevet udstedt.

De udstedte bekendtgørelser kan ses på Trafik- og Byggestyrelsens hjemmeside [www.tbst.dk](http://www.tbst.dk) under Lovstof. Vores nyhedsbrev indeholder også information om de udstedte regler. Tilmelding til nyhedsbrevet kan ske på vores hjemmeside [www.tbst.dk](http://www.tbst.dk).

Med venlig hilsen

Trafik- og Byggestyrelsen